Dengan Rahmat Tuhan

Dengan Rahmat Tuhan (Latin: , disingkatkan D.G.; ) ialah frasa lazim yang digunakan dalam monarki-monarki Kristian untuk memulakan gelaran penuh raja-raja. Sebagai contoh di England dan United Kingdom, frasa ini rasminya ditambah kepada gelaran diraja pada tahun 1521 dan masih digunakan. Sebagai contoh, pada duit syiling UK, singkatan D.G. masih wujud lagi hari ini.

 Sejarah dan rasional 
Pada asalnya, ia bermaksud raja-raja percaya mereka mempunyai hak untuk memerintah kerana mereka dilantik sendiri oleh Tuhan. Idea ini digunakan oleh raja-raja Kristian untuk memperbenarkan kuasa dan wewenang mutlak mereka.

Mengikut adat, frasa "dengan Rahmat Tuhan" hanya terhad kepada pemerintah yang berdaulat. Dalam sistem berhierarki seperti feudalisme, tanah seseorang lindungan diberikan bukan dengan rahmat Tuhan tetapi daripada seorang bangsawan yang berkedudukan. Namun, ini tidak menghalang raja-raja menggunakannya, walaupun sambil mereka taat kepada paus (sebagai wakil Tuhan) atau pemerintah lain, seperti Kerajaan Bavaria, sebuah negeri di bawah Empayar Rom Suci.

Padanan wujud dalam tamadun-tamadun lain, cth. Mandat Syurga empayar China, yang mana selama berabad-abad dekri rasmi oleh maharaja China sentiasa bermula dengan frasa   (rumi: Fèngtiān chéngyùn huángdì, zhào yuē) yang diterjemahkan sebagai "Maharaja, dengan Mandat Syurga, mengisytiharkan".

 Penggunaan Semasa 
Frasa tradisional "Dengan Rahmat Tuhan" masih digunakan dalam gelaran rasmi penuh raja-raja di beberapa negara, termasuk Denmark, Liechtenstein, Belanda, Monaco dan United Kingdom.

Di negara-negara Komanwel lain yang berkongsi raja yang sama dengan United Kingdom, frasa ini digunakan di Antigua dan Barbuda, Australia, Bahamas, Belize, Kanada, Grenada, Jamaica, New Zealand, Kepulauan Solomon, Saint Kitts dan Nevis, Saint Lucia, Saint Vincent dan Grenadine serta Tuvalu. Walau bagaimanapun, Papua New Guinea tidak menggunakan frasa ini.

Luxembourg menggunakan frasa ini sehingga tahun 2000, apabila Henri, Grand Duke semasa, memutuskan untuk tidak lagi menggunakannya. Semasa pemerintahan diktator Francisco Franco di Sepanyol, syiling-syiling Sepanyol memaparkan inskripsi yang menyatakan "Francisco Franco Caudillo de España por la G de Dios" (Francisco Franco, Pemimpin Sepanyol Dengan Rahmat Tuhan).

Frasa ini tidak digunakan dalam sistem monarki di Belgium, Luxembourg (berakhir pada pemerintahan Jean, turun takhta 2000), Norway (Haakon VII, mangkat 1957) dan Sweden (Gustav VI Adolf, mangkat 1973). Di Sepanyol, Perkara 56(2) Perlembagaan 1978 menyatakan gelaran Raja Sepanyol hanyalah Rey de España (Raja Sepanyol) tetapi dia boleh menggunakan gelaran lain yang berkaitan dengan mahkota. Walaupun begitu, "Dengan Rahmat Tuhan" tidak akan digunakan dalam dokumen rasmi.

 Contoh variasi 
Dalam sesetengah kes, frasa ini digabungkan dengan rujukan kepada pengesahtarafan lain, terutamanya konsep demokratik seperti kontrak sosial, misalnya.

 Putera Louis-Napoléon Bonaparte dimahkotakan sebagai Napoléon III, Maharaja Perancis, Dengan Rahmat Tuhan dan Kehendak Bangsa () selepas satu plebisit atau pungutan suara yang dianjurkan di kalangan rakyat Perancis.
 Oliver Cromwell menjadi Tuan Pelindung (Lord Protector) Dengan Rahmat Tuhan, dan Republik, yang menunjukkan bahawa beliau dipilih oleh Tuhan untuk memerintah tetapi dilantik oleh rakyat Komanwel (republik British).
 Agustín de Iturbide dari Mexico diberi gelaran Agustín I, Dengan Ketentuan Tuhan, Maharaja Perlembagaan Mexico. Maharaja kedua Mexico, Maximilian, menggunakan gelaran "Dengan Rahmat Tuhan dan Kehendak Rakyat, Maharaja Mexico."
 Dalam Kerajaan Itali dan Empayar Itali, raja diberi gelaran Dengan Rahmat Tuhan dan Kehendak Bangsa [Itali] (), Raja Itali, Raja Albania, Maharaja Ethiopia, tetapi gelaran Raja Cyprus dan Baitulmuqaddis, yang pernah digunakan oleh Kerabat Savoy bersama-sama Duke dari Savoia, Raja Sardinia, Putera Piedmont, tidak disertakan.
 Dalam Kerajaan Serbia dan Kerajaan Yugoslavia, gelaran yang sama, Dengan Rahmat Tuhan dan Kehendak Rakyat, digunakan. Gelaran ini juga digunakan dalam Persemakmuran Poland-Lithuania, yang  bermula dengan Raja Henryk Walezy dan berakhir dengan Raja Stanisław August Poniatowski, raja dipilih oleh golongan bangsawan melalui pemilihan bebas.
 Pemerintah Kerajaan Hawai'i diberi gelaran Dengan Rahmat Tuhan dan Di Bawah Perlembagaan Kepulauan Hawai'i, Raja (atau Ratu).
 Maharaja Brazil menggunakan gelaran Dengan Rahmat Tuhan dan Penyata Sepakat Rakyat, Maharaja Berperlembagaan dan Pelindung Kekal Brazil ().
 Gelaran Dengan Rahmat Tuhan, Baron Bachuil juga digunakan oleh Ketua Kerabat Livingstone.
 Indonesia menggunakan ungkapan Dengan Rahmat Tuhan Yang Maha Esa. Akta Penggubalan Undang-Undang 2011 mewajibkan semua perundangan dimulakan dengan ungkapan ini.

Kategori:Feudalisme
Kategori:Ketua negara
Kategori:Monarki
Kategori:Gelaran diraja
Kategori:Agama dan politik